Satama-aluetta lentokoneesta nähtynä
**Nagoyan satama** (jap. 名古屋港, *Nagoyakō*, LOCODE: JP NGO) on Japanin neljänneksi suurimman kaupungin, Nagoyan kaupungin satama. Tämä rahtimäärältään Japanin suurin satama sijaitsee Honshūn saarella, Chūbun seudun Aichin prefektuurissa Tyynenmeren Isenlahden rannalla. Satama avattiin kansainväliselle liikenteelle vuonna 1907.

Nagoyan Nabetan konttiterminaalia
Satama-aluetta Meiko Nishin sillan kupeessa
Museolaiva ja näkäalatorni Nagoyan sataman akvaarioalueen itäpuolella
Satama sisältää kaikkiaan 35,2 kilometriä syväykseltään vähintään 4,5 metrin laituria tai 290 laituripaikkaa. Alueella on viisi konttiterminaalia.

Japanin suurin satama
---------------------

Satama on yksi Japanin viidestä keskeisimmästä satamasta (muita ovat: Kōben satama, Jokohaman satama, Osakan satama ja Tokion satama). Satama on rahtimäärältään Japanin suurin satama ja sen kautta kulkee noin 10 prosenttia Japanin ulkomaankaupasta. Sataman kautta viedään ulkomaille runsaasti esimerkiksi japanilaisautoja, vuosittain yli 2 miljoonaa kappaletta.

Satama kuului vuonna 2011 rahtimääränsä puolesta maailman 20 suurimman sataman joukkoon. Sataman kautta kulki vuonna 2011 Rotterdamin sataman keräämien tietojen mukaan 171,4 milj. tonnia rahtia. Sataman oman ja amerikkalaisten satamaviranomaisjärjestön AAPA:n tilaston mukaan, jotka sisältävät myös kotimaan liikenteen, rahtia kulki 186,3 milj. tonnia.

Konttisatamana Nagoya oli 2011 maailman 50 suurimman joukossa. Nagoyan kautta kulki vuonna 2011 yhteensä 2 472 kTEU konttimäärä. Japanilaissatamista suurempia konttisatamia olivat tuolloin Tokion, Jokohaman ja Kōben satamat.

Satama-alueen nähtävyyksiä
--------------------------

Nagoyan sataman akvaarioaluetta
Vuosittain Meripäivänä, joka on heinäkuun 3. maanantaina vietettävä yleinen juhla- ja vapaapäivä Japanissa, satama-alueen pohjoislaidalla Nagoyakōn metroaseman tuntumassa järjestetään suuret juhlat. Lähistöllä sijaitsee kaupungin turistinähtävyyksiin kuuluva suosittu Nagoyan sataman akvaario (koordinaatit 35.0911°N, 136.8784°E).

Lähteet
-------

1. ↑  United Nations Code for Trade and Transport Locations (UN/LOCODE) (YK:n koodi kauppa- ja liikennepaikoille (UN/LOCODE)) unece.org. Viitattu 6.4.2013. (englanniksi)
2. 1 2  Port of Nagoya - About the Port port-of-nagoya.jp.  Arkistoitu 30.11.2010. Viitattu 6.4.2013. (englanniksi)
3. ↑  Port of Nagoya - Facilities port-of-nagoya.jp.  Arkistoitu 27.7.2011. Viitattu 6.4.2013. (englanniksi)
4. ↑  Port of Rotterdam: Port statistics 2009 - 2010 - 2011 Port of Rotterdam, portofrotterdam.com.  Arkistoitu 3.1.2013. Viitattu 6.4.2013. (englanniksi)
5. ↑  Port of Nagoya - Statistics 2011 port-of-nagoya.jp.  Arkistoitu 7.9.2012. Viitattu 6.4.2013. (englanniksi)
6. 1 2  World port rankings 2011 (pdf) (Maailman suurimpien satamien kokonaisrahtimäärä (t) ja konttiliikenteen määrä (TEU))  2012. American Association of Port Authorities, aapa-ports.org. Viitattu 6.4.2013. (englanniksi)

Aiheesta muualla
----------------

* Kuvia tai muita tiedostoja aiheesta **Nagoyan satama** Wikimedia Commonsissa

* Port of Nagoya (englanniksi) (port-of-nagoya.jp)
* Satama-alueen kartta (Arkistoitu – Internet Archive) (englanniksi) (port-of-nagoya.jp)
* Valokuvia satama-alueelta (Arkistoitu – Internet Archive) (englanniksi) (port-of-nagoya.jp)
* VTS guide - Nagoya Port and adjacent waters (pdf) (Arkistoitu – Internet Archive) (englanniksi) (kaiho.mlit.go.jp)
* Revised Rules for Maritime Traffic Safety in Nagoya Port (7/2011, pdf, 2,7 MB) (Arkistoitu – Internet Archive) (englanniksi) (kaiho.mlit.go.jp)